《冬日山居》
明代·曾曰唯

山居不思家，家居山在念。去之秋涉冬，自然看一变。

衰柳如燥秋，冬荷掀败扇。霜橘罥娟筱，青隐朱颜倩。

山菊当花时，欲开不肯先。迟迟殿霜英，寒篱意高狷。

严气汰丰条，劲风搜梅箭。心知花未开，绕树日百遍。

众木次第疏，林外山渐见。散步草堂前，日日开生面。

樵馀寒木乔，暮鸟认巢便。冬月胜秋月，习于山者辨。

长病荒酒杯，畏寒远笔砚。添炉撷松子，霜夕鬨茗战。

作者简介：曾曰唯，字道生。程乡（今梅州梅县）人。明末诸生。著有《纺授堂诗集》。事见《续梅水诗传》卷二。